
ATTEIKŠANĀS NO DALĪBAS PRIVĀTĀS UN PUBLISKĀS PARTNERĪBAS PROGRAMMĀ “ĪRES MĀJOKĻI LATVIJAS SPECIĀLISTIEM”

Atklāti balsojot: PAR – 15 (M.Buškevics, M.Daģis, U.Dūmiņš, M.Galkins, I.Konutis, V.Kudrjavceva, G.Kurlovičs, A.Pagors, A.Rāviņš, A.Rublis, R.Šlegelmilhs, M.Štāls, V.Švāns, K.Vaivods, R.Vectirāne), PRET – nav, ATTURAS – nav,
Saskaņā ar Jelgavas valstspilsētas pašvaldības (turpmāk – Pašvaldība) domes 2024. gada 26. septembra lēmumu Nr.12/3 “Jelgavas valstspilsētas pašvaldības dalība pieejamu cenu īres dzīvokļu privātās un publiskās partnerības attīstības programmā” tika nolemts atbalstīt Pašvaldības dalību pieejamu cenu īres dzīvokļu privātās un publiskās partnerības attīstības programmā (turpmāk – Programma), pēc Programmas finanšu un ekonomiskās analīzes (turpmāk – FEA) aprēķinu izstrādes pieņemot lēmumu par tālāku dalību Programmā. 2024. gada 8. oktobrī starp Pašvaldību un VAS “Valsts nekustamie īpašumi” (turpmāk – VNĪ) tika parakstīts Nodomu protokols “Par dalību “Pieejamu cenu īres dzīvokļu attīstības programmā”” (turpmāk – Nodomu protokols). 
Saskaņā ar Pašvaldības domes 2025. gada 24. jūlija lēmumu Nr.10/4 “Dalība privātās un publiskās partnerības programmā “Īres mājokļi Latvijas speciālistiem”” tika atkārtoti nolemts konceptuāli piekrist Pašvaldības dalībai Programmā, nosakot pieprasījumu pēc 130 (viens simts trīsdesmit) dzīvokļiem un īres mājokļu izbūvei rezervējot Pašvaldībai piekritīgas zemes vienības ar kadastra apzīmējumu 0900 021 0216 daļu aptuveni 1,44 ha platībā pie Nameja ielas, Jelgavā, starp 1. un 2.līniju.
Pašvaldība ir saņēmusi VNĪ 2026. gada 2. jūlija vēstuli “Par finanšu un ekonomiskajiem aprēķiniem programmas "Īres mājokļi Latvijas speciālistiem" 2. lotei”, kurā sniegta informācija par Pašvaldības plānotajām finanšu saistībām atbilstoši FEA detalizētajiem pieņēmumiem Programmas tālākās īstenošanas ietvaros un lūgts līdz augusta beigām pieņemt domes lēmumu par dalību Programmas 2. lotes projektā.
Ņemot vērā FEA aprēķinos prognozēto Pašvaldības subsīdijas apjomu un ar Programmas īstenošanu saistītās ilgtermiņa finanšu saistības, kā arī to, ka kopš sākotnējās Programmas ieceres šobrīd Jelgavā ir būtiski palielinājies jaunu, kvalitatīvu mājokļu piedāvājums, Pašvaldības iesaiste Programmas 2. lotes īstenošanā vairs nav atzīstama par ekonomiski pamatotu un lietderīgu.
SIA “Jelgavas Īres Nami” Ganību ielā 54, Jelgavā jau piedāvā divus zemas īres namus ar 116 dzīvokļiem, savukārt līdz 2028. gadam šajā teritorijā paredzēts uzbūvēt vēl trīs zemas īres namus ar 118 dzīvokļiem. 
Jaunas daudzdzīvokļu dzīvojamās mājas mūsdienīgu dzīvokļu iegādei Jelgavā ir uzbūvētas Cukura ielā 29 (32 dzīvokļi), Cukura ielā 29B (26 dzīvokļi), Blaumaņa ielā 1 (34 dzīvokļi), Pulkveža Brieža ielā 22 (16 dzīvokļi). Atmodas ielā 30, Jelgavā tiek attīstīts jauns dzīvojamais kvartāls ar piecām jaunām dzīvojamām mājām, no kurām vienu māju ar 50 dzīvokļiem plānots pabeigt 2027. gada rudenī. Divas jaunas daudzdzīvokļu mājas plānots uzbūvēt arī Cukura ielā 26 (kopā 100 dzīvokļi), piecas – Pērnavas ielā 26, Jelgavā (kopā 100 dzīvokļi). Dzīvojamais fonds tiek attīstīts arī Pumpura ielā 7 un 7B, Driksas ielā 1, Jelgavā. 
Tādējādi, izvērtējot Jelgavā pieejamo un plānoto jauno mājokļu piedāvājumu no privāto attīstītāju puses un ar Programmas īstenošanu saistītās Pašvaldības prognozējamās ilgtermiņa finanšu saistības, secināms, ka dalības turpināšana Programmā nav ekonomiski pamatota un neatbilst lietderīgas rīcības ar pašvaldības finanšu līdzekļiem principam. 
Ņemot vērā iepriekš minēto un Nodomu protokola 3.6.punktu, saskaņā ar Publiskas personas finanšu līdzekļu un mantas izšķērdēšanas novēršanas likuma 3. panta pirmo daļu, 

JELGAVAS VALSTSPILSĒTAS PAŠVALDĪBAS DOME NOLEMJ:
1. Atteikties no dalības privātās un publiskās partnerības programmā “Īres mājokļi Latvijas speciālistiem”.
2. Atzīt par spēku zaudējušu Jelgavas valstspilsētas pašvaldības domes 2025. gada 24. jūlija lēmumu Nr.10/4 “Dalība privātās un publiskās partnerības programmā “Īres mājokļi Latvijas speciālistiem””.

